SET ปิดเช้าบวก 3 จุด รับแรงซื้อกลุ่มเปิดเมือง อานิสงส์ “ศบค.” คลายมาตรการ
SET ปิดเช้าบวก 3 จุด รับแรงเก็งกำไรเป็นรายตัว และกลุ่มเปิดเมือง อาทิ กลุ่มแบงก์ กลุ่มอสังหาริมทรัพย์ คาดจะได้รับอานิสงส์ “ศบค.” คลายมาตรการ แนวโน้มช่วงบ่ายคาดตลาดยังทรงตัว ให้กรอบการแกว่งตัว 1,640-1,680 จุด

20 ม.ค. 2565

นายกิจพล ไพรไพศาลกิจ ผู้อำนวยการฝ่ายวิเคราะห์หลักทรัพย์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวขึ้นมาตามทิศทางตลาดหุ้นภูมิภาค โดยตลาดหุ้นเอเชียฟื้นมายืนบวกหลังผลตอบแทนพันธบิตรรัฐบาลสหรัฐ (Bond Yield) ชะลอการปรับขึ้น รวมทั้งจีนมีมาตรการกระตุ้นเศรษฐกิจ โดยธนาคารกลางประกาศลดอัตราดอกเบี้ยเงินกู้ลูกค้าชั้นดี (LPR) ทั้งประเภท 1 ปีและ 5 ปี เพื่ออัดฉีดเงินเข้าระบบ ทำให้ตลาดหุ้นเอเชียผ่อนคลายและปรับตัวดีขึ้น
ส่วนในประเทศมีแรงเก็งกำไรเป็นรายตัว และกลุ่มเปิดเมือง อาทิ กลุ่มแบงก์ กลุ่มอสังหาริมทรัพย์ คาดการณ์ว่าจะได้รับประโยชน์จากที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือศบค.ชุดใหญ่จะมีการพิจารณาข้อเสนอฝ่ายสาธารณสุขให้ผ่อนคลายมาตรการต่างๆ และฟื้นการอนุญาตเดินทางเข้าประเทศในรูปแบบของ Test&amp;Go ทำให้บรรยากาศการลงทุนเป็นบวก
นอกจากนั้นยังมีแรงเก็งกำไรกลุ่มสินค้าเกษตร เช่น กลุ่มปาล์มน้ำมันที่ตามราคาปาล์มสูงขึ้นและคาดจ่ายเงินปันผลดี และกลุ่มน้ำตาลที่ปีนี้ผลผลิตอ้อยมีมากขึ้นและราคาก็ดีขึ้นด้วย
สำหรับแนวโน้มช่วงบ่าย นายกิจพล คาดว่า ตลาดหุ้นไทยน่าจะยังทรงตัวยืนเหนือบริเวณ 1,660 จุดบวก/ลบ 5 จุด เนื่องจากตลาดยังมีความระมัดระวังการปรับเปลี่ยนนโยบายการเงินของธนาคารกลางสหรัฐ(เฟด)
ทั้งนี้ช่วงก่อนการประชุมเฟดในวันที่ 25-26 ม.ค.คาดตลาดก็ยังแกว่งตัวในกรอบแนวรับ 1,640 จุด แนวต้าน 1,680 จุด หากหลุด 1,640 จุด ควรลดน้ำหนักการลงทุน แต่หากยืนเหนือ 1,680 จุดก็มีกรอบขึ้นไปสู่ 1,740 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 2,318.78 ล้านบาท ปิดที่ 62.75 บาท เพิ่มขึ้น 1.50 บาท
TRUE มูลค่าการซื้อขาย 1,785.33 ล้านบาท ปิดที่ 4.80 บาท ลดลง 0.08 บาท
IVL มูลค่าการซื้อขาย 1,440.75 ล้านบาท ปิดที่ 47.50 บาท ลดลง 1.00 บาท
KBANK มูลค่าการซื้อขาย 1,371.93 ล้านบาท ปิดที่ 141.00 บาท ราคาไม่เปลี่ยนแปลง
GULF มูลค่าการซื้อขาย 1,050.66 ล้านบาท ปิดที่ 50.50 บาท ลดลง 0.25 บาท